Empirismo

Empirismo ta un movemento filosofico cu ta declara cu conosemento ta deriva prinsipalmente of completamente for di experencia. Segun epistemologia (teoria di conosemento) di empirismo, hende no ta nace cu conocemento, y mester considera e mente como un pagina blanco of tabula rasa. Den e bista epistemologico aki, empirismo ta al contrario di racionalismo; esta cu rason y pensamento ta e fuente principal di conosemento.

E doctrina cu nos ta siña pa medio di experencia por parse un cliché. E idea cu nos ta siña den ningun otro forma ta completamente transforma e mundo.
—Ernest GellnerErnest Gellner (1988) Plough, Sword and Book, Collins Harvill, p. 124

Den filosofia antiguo, tendensianan empirico por wordo identifica caba cerca Aristoteles y Epicuro. Empirismo lo no a haci un avance te den siglo 17 y 18 na Reino Uni, elabora pa pensadonan manera Francis Bacon, John Locke, George Berkeley, David Hume y John Stuart Mill. Otro forma di empirismo por wordo haya den positivismo di Auguste Comte, pragmatismo di William James, filosofia analitico di Bertrand Russell, empirismo logico di Rudolf Carnap y empirismo constructivo di Bas van Fraassen.

Investigacion empirico ta e unico manera acepta pa adkeri conocemento cientifico desde e revolucion cientifico.
Aunke mayoria di empirista no ta mucho dogmatico tocante e principio basiko aki, cu individu humano ta siña for di experencia, algun manera John Stuart Mill, ta bai mucho mas leu, y ta argumenta cu asta e leynan logico ta surgi for di experencia. Segun Mill, e axioma logico manera algo no por ta berdad y no berdad na e mesun momento, a simplemente wordo copia for di experencia. David Hume a splica e nocion humano di causalidad, referiendo na e experencia di lamper y strena. Ta conoci for di experencia cu strena ta sigui lamper y cu por spera strena despues di lamper. Pues e creencia den causalidad a surgi for di custumber. Bertrand Russell a indica cu experencia no necesariamente mester deriva di cosnan pafo di e ser humano; pero cu autoreflexion—observa kico ta pasa internamente—tambe ta un forma di observacion.

Segun empirismo den su forma mas puro, e mente humano mester ta considera como un blachi blanco, of tabula rasa, pues conosemento no por wordo deriva for di pensamento so, pero tin su base ultimamente den experencia. Empirismo puro y absoluto ta asta nenga e nificacion di tur e conceptonan cu cua e por expresa su mes a priori; esta dialogo simpel (p.e., y, of, si, no, algun, tur, unidad, cantidad, sucesor, infinito).

Diferente movemento paden di empirismo:

 Empirismo materialista di Francis Bacon, Thomas Hobbes y John Locke por wordo distingui for di e empirismo idealista di George Berkeley, David Hume, Ernst Mach y Avenarius .
 Empirismo por wordo mira como un movemento cu ta opone e idea di conosemento a priori; esta conosemento ta solamente basa ariba pensamento, y cu ta opone e idea cu conosemento ta inherente for di nacemento.
 Algun ta mira empirismo como un teoria cu ta splica con nificacion ta wordo crea (asociacionismo) y cu ta indica ki ora uzo di idioma ta significante, esaki ta wordo yama e prinsipio di verificacion of verificacionismo.
 Otronan ta mira empirismo como un teoria di conosemento, cu ta stipula cu declaracion di conosemento, manera ‘Lousie ta amabel’, mester di sosten (continuo) di experencia pa por adkeri e status di conosemento estableci.
 Un forma extremo di empirismo ta sensualismo, cu ta enfatisa exclusivamente e origen sensorial di tur conosemento. Autoreflexion ainda ta hunga un rol cu Locke, pero den Étienne Bonnot de Condillac esaki ta completamente ausente.

 Antiguedad Griego 
Ya kaba cu e prome filosofonan, manera e filosofonan natural di Iona, Tales di Mileto y Anaximenes, persepcion a hunga un rol clave. Na contraste cu e bista di mundo mitologico, nan a purba splica naturalesa door di referi na fenomenonan di tur dia. Por ehempel, Thales a mira awa como e origen di mundo, pasobra semper el a observa cu bida a existi y surgi for di awa. Asina mes esaki no ta wordo considera como empirismo, pa e motibo cu e filosofonan aki no a desaroya un teoria sistematico di conosemento ainda y no a indica experecia explicito como un fuente di conosemento.

Un cantidad di filosofo despues di e filosofonan natural a leun mas den direccion di loke despues lo ta conoci como racionalismo: nan tabata kere cu conosementuo tocante e mundo mester surgi principalmente di pensamento y rasonamento, en bes di experencia. Heraclito a tuma un posicion meymey door di declara cu conosemento ta posibel pasobra candela ta e base di tanto e mundo como e alma humano, pero el a agrega cu no ta tur hende tin e actitud (intelectual) corecto pa adkeri conosemento. Pitagoras i Parmenides, di otro banda, a minimalisa e rol di persepcion y a pone enfasis principalmente ariba e mente. Platon y Socrates tambe a opta pa un punto di bista di racionalista: conosemento no por ta basa ariba un mundo sensorial y instabil, sino ariba e bista intelectual di Mundo di Ideanan (teoria di ideanan).

Empirismo berdadero ta aparese pa prome biaha cu Aristoteles, aunke e tambe a atribui un rol importante na rason. Aristoteles a declara cu hende ta adkeri conosemento door di abstraccion di loke e ta encontra den su experencia, pero e conosemento aki ta potencialmente presente caba den e mente humano. Tur persona tin e conosemento aki caba te na sierto grado, pero e mester wordo actualisa a base di experencia.

E prome filosofo cu a adopta un perspectiva empirico radical tabata Epicuro. El a añadi na atomismo di Leucipo y Democrito y e tabata convenci cu e mundo ta consisti di un cantidad infinito di atom, cua ta forma obheto door di pega nan na otro. Sinembargo, e empirismo di Epicuro a hunga un rol secundario den su filosofia: el a sirbi prinsipalmente pa funda su etica, epicurismo. Pa e fandacion aki, Epicuro a busca prinsipionan fiho y incuestionabel den experencia.

Epicuro a argumenta cu e experencia di cosnan cu ta rondona hende humano ta un hecho. P’e, mescos cu pa e atomistanan, percepcion ta encera cu atomnan constantemente ta emiti imagennan chikito cu ta wordo ricibi pa e sentidonan. Asina, percepcion por mustra con obhetonan ta realmente y laga nos haci pronostico exacto tocante nan. E  imagennan ta transmiti e structura exacto di e atomnan, sin troce e realidad. Tur observacion ta berdad, Epicuro a declara. Asta percepcion ilusiona, manera e impresion di un palo kibra den awa, ta den un sentido corecto, pa e motibo cu e ta un percepcion adecua di e fractura di lus.

Incertidumbre ta surgi ora hende ta haci huisionan cuestionabel a base di observacion indudabel. E huisionan aki no ta sigur ariba nan mes, pero por wordo control door di ehecuta observacionnan nobo. Naturalmente, no ta tur cos ta observabel y ningun hende humano no ta sin fayo den nan percepcion. Kico mester pensa awo, por ehempel di Solo, streanan, of atomnan? Epicuro a argumenta cu nos por papia tocante e obhetonan aki door di test nan inderectamente, a basa di observacion consecuensia of efectonan secundario. Esaki a conduci na loke el considera indiscutibel: e declaracion tocante un obheto no ta imposibel despues di verificacion empirico indirecto, pues posiblemente un hecho.

Category:Filosofia